দাদা-বৌদি যখন ঢাকা ফিরে গেলেন,আমিও তখন এক দশক ঢাকায় ছিলাম। চাকরী করতাম পূর্ণকালীন। ছিলাম দাদা-বৌদির স্নেহের ছায়ায়। কী জানি কেন শুধু বৌদি নন, দাদাও অত্যন্ত স্নেহ করতেন আমাকে। বাসায় কিছুদিন না গেলেই ডেকে পাঠাতেন।মনে আছে একবার আমার হাঁটুতে প্রচন্ড ব্যথার কথা শুনে তিনি তাঁর নিজের হাঁটুর মোজা আমাকে দিয়ে দিয়েছিলেন। কী অদ্ভুত ও নাটকীয় যোগাযোগ আমাদের! । দাদার ও আমার দুজনের পারিবারিক নাম-ই শুধু এক নয়, আমাদের দুজনের-ই ধরা পড়লো এক-ই কঠিন অসুখ, পারকিন্সন্স ডিজিজ, বছর দুয়েকের ব্যবধানেই। আময়া জানতাম এই অসুখে আরোগ্যলাভ সম্ভব নয়। তবে আমারটি ধরা পরেছিল প্রাথমিক পর্যায়ে – আর দাদার অসুখটা যখন ধরা পড়ে, অনেকটাই পরিণত হয়ে এসেছিল রোগটা, যখন অত্যন্ত সীমিত চিকিৎসার সুযোগ অবশিষ্ট ছিল কেবল। একে একে দাদা তাঁর চলন, বলন, লেখন, সব যখন হারাতে শুরু করলেন, আমরা দেখেছি অসহায় বৌদি কীভাবে শেষ চেষ্টা করে যাচ্ছেন জন্স হপকিন্স সহ বিভিন্ন নামকরা হাসপাতাল ও মেডিকেল কলেজের বিভিন্ন বিশেষজ্ঞদের সঙ্গে যোগাযোগ করে।।